Stormers verniel die Bulls voorlangsPieter-Steph du Toit – speler van die wedstryd (Foto sarugby.co.za) ŉ Meer kliniese Stormersspan het Saterdagaand op Nuweland die Superwedstryd teen die Bulls reeds teen rustyd in die sakkie gehad toe hulle 24-0 voor was. Die eindtelling was 37-24. Die Bulls was in daardie eerste helfte teleurstellend sleg, en selfs die feit dat hulle self in die tweede helfte 24 punte waaronder vier drieë aangeteken het, sal nie vir die Bulls se afrigter Nollis Marais gelukkig maak nie. Hy weet daar is baie werk wat wag, en sal wakker lê oor die baie foute, maar veral oor die Bulls. Robbie Fleck, aan die ander kant, verdien ŉ pluimpie vir die samespel onder die Stormers waar hy grootliks ŉ nuwe agterlyn ingespan het, en met Wilco Louw op die vaskop gewaag het en na die tyd tevrede kon glimlag. Die Bulls is, veral in die eerste helfte, in die skrums verwoes. Hul lynstane was goed maar nie foutloos nie, en hulle losskrums was veral in die tweede helfte ŉ amperse bron van besit vir die Stormers. ŉ Hele paar keer is die Bulls, met die losskrum reeds gewen, eenvoudig van die bal af gestoot vir goeie omkeerbesit aan die Stormers. Die Stormers se kaptein Siya Kolisi, loshande die beste losvoorspeler op die veld, was die man wat veral met hierdie oorstoottaktiek besit help wen het. Pieter-Steph du Toit se harde werk in die vaste los, sy uitstekende lynstaanspel en sy algemene ondersteunende spel het aan hom die toekenning as speler van die wedstryd besorg. Daar sal in Pretoria beslis werk gemaak moet word van die vaste voorspelers wat nie net rondstaan en wag vir die bal nie. Iemand moet eers die goeie besit verseker. Handré Pollard se terugkeer was alsbehalwe ŉ sprokie. Sy skopwerk pale toe was nie goed nie, en hy het die nadeel gehad dat hy agter ŉ pak gespeel het wat in die eerste helfte in trurat was, veral by die skrums. Rudy Paige bly steeds met sy dubbel-treetjie als behalwe ŉ vinnige voorsiener van besit. Benewens Pollard was die Bulls agterlangs, selfs ná die omdraaislag, huiwerig en planloos. ŉ Mens sou nooit kon sê Burger Odendaal en Dries Swanepoel ken mekaar se spel baie goed nie, hoewel hulle as individue goeterig was. Op die vleuel was die Bulls Jamba Ulengo en Travis Ismaiel albei baie goed. Die keuse van Cheslin Kolbe op die vleuel en SP Marais op heelagter is wyd gekritiseer, maar albei het gewys dat Fleck hier reg gekies het. En Jean-Luc du Plessis was op losskakel eenvoudig stukke beter as Robert du Preez wat hom na die einde toe vervang en met sy aangeewerk gesukkel het. En Jano Vermaak se ervaring en oordeel maak hom steeds ŉ gedugte skrumskakel. Die Stormers het uit die staanspoor met groot intensiteit gespeel, veral voorlangs. Hulle verdediging was aggressief en goed en hulle het die Bulls op dié wyse duidelik ontsenu. Die Stormers se agterlyn het ook goed gekliek. Damian de Allende het anders as verlede seisoen heelwat kere die bal – met groot vrug – laat loop, en langs hom was die nuweling EW Viljoen een van dié uitblinkers. Sy rolskoppie wat Kolbe se drie gemaak het, het aan die Springbok Eben Olivier van die sestigerjare herinner. Dis ŉ aanvalswapen wat heeltemal te min gebruik word. Puntemakers – Stormers (24) 37: Drieë: SP Marais, Cheslin Kolbe, Nizaam Carr, Siya Kolisi, Dillyn Leyds. Doelskoppe: Jean-Luc du Plessis 3. Strafdoele: Du Plessis 2. Bulle (0) 24: Drieë: Hanro Liebenberg 2, Pierre Schoeman, Piet van Zyl. Doelskoppe: Handré Pollard, Tian Schoeman.